**Southland Jazzband**

Nu kan du opleve det nye sydfynske orkester Southland Jazzband, der spiller og synger de gode New Orleans og swingmelodier fra 20’erne og 30´erne.

Med kærlighed til den helt specielle spillestil og sound, fra den gang, puster kvintetten liv i tradjazzens repertoire. Musik som er håndplukket fra de store mestre: Louis Armstrong, Sidney Bechet, Chris Barber og Papa Bue.

Fortolket og udført på 1. klasse og alt sammen pakket ind i tidens dress af stil og skarpe jakkesæt. Der bliver både spillet for øret, danseskoene og øjet når Southland Jazzband levere autentisk jazz med passion og glæde.

Initiativtageren er trompetisten Asbjørn Kamban, der siden han kom tilbage fra konservatoriet, har syntes at der mangler et rigtigt traditionelt jazzband i Svendborg. De to forsangere Anders Ringgaard og Jon Bjarnason der henholdsvis spiller basun og banjo, havde i sin tid det meget populære Summertime Jazzband, der spillede landet tyndt, men det findes ikke mere. Christoffer Find på klarinet og sax og Jens Holgersen på kontrabas, har spillet gammel jazz i mange år og med mange forskellige bands, men ikke i et decideret trad jazzorkester hjemmehørende i Svendborg.

Southland Jazzband har bevidst valgt at spille uden trommer, for i stedet at dyrke de bløde klange i musikken og holde lydniveauet nede.

Sammenlagt har de fire herre erfaringer fra mange andre bands. Bl.a.: Odense Jazz Orchestra, Two-Tone Chili Jazzband, Dog House Cats, Bjonko, Søvilla jazzband (Henning Munk), Søren Østergaard, Doktor Jazz, Flat Bop, Miriam Mandipira & her Danish Freinds, Christian Søgaard Trio, Rasmus Lyberth Band, Dixieland Jubilees.

Asbjørn Kamban – trompet  
Anders Ringgaard – basun og sang  
Christoffer Find – klarinet og sax  
Jon Bjarnason – banjo og sang  
Jens Holgersen – kontrabas.